Mistanke om venstreorientert angrep mot USA i Tyrkia
En tyrkisk sikkerhetsvakt og gjerningsmannen ble drept i eksplosjonen, som skjedde ved inngangen til ambassaden fredag ettermiddag. To andre vakter og en kvinnelig journalist som besøkte ambassaden, ble såret. Kvinnen ble brakt til sykehus med alvorlige skader. Flere ansatte, både tyrkiske og amerikanske, ble truffet av bygningsrester som følge av eksplosjonen, opplyser amerikanske myndigheter. USA fordømmer angrepet på det sterkeste, og fremholder at det handler om et klart terrorangrep. - Men vi vet ennå ikke hvem som er ansvarlig eller hva motivet for angrepet var, sier talsmann i Det hvite hus, Jay Carney.Angrepet omtales som en selvmordsaksjon av tyrkiske myndigheter. Gjerningsmannen var ifølge innenriksminister Muammer Guler tyrkisk statsborger, og han mistenkes for å ha vært medlem i den venstreorienterte gruppen DHKP-C, som er forbudt i Tyrkia. USAs konsulat i Istanbul ber nå alle amerikanske statsborgere som oppholder seg i Tyrkia, om å vise aktsomhet. - Utenriksdepartementet råder amerikanske statsborgere som reiser eller bor i Tyrkia, til å være oppmerksomme på muligheten for vold, til å unngå de områdene der forstyrrelsene fant sted og unngå demonstrasjoner og store samlinger, heter det i en kunngjøring. USA samarbeider tett med tyrkiske myndigheter for å vurdere omfanget av skadene og for å innlede en etterforskning, ifølge amerikansk UD.Angriperen var på vei gjennom røntgenmaskinen ved USAs Tyrkia-ambassade da han sprengte seg i lufta, melder tyrkiske medier. Sikkerhetsvakten som ble drept, skal ha stått ved røntgenmaskinen. Den amerikanske ambassadøren sier en av stasjonens tyrkiske ansatte ble drept i eksplosjonen. I tillegg ble en kvinne alvorlig såret, mens to andre sikkerhetsvakter fikk lettere skader, opplyser tyrkiske myndigheter. Ambulanser og brannmannskaper rykket umiddelbart ut til stedet etter angrepet. Den foreløpige etterforskningen tyder på at det var en selvmordsbomber som gikk til aksjon. Ambassaden skal ikke ha blitt ødelagt på innsiden.Det siste alvorlige angrepet mot USAs utenriksstasjoner skjedde 11. september i fjor. Da gikk tungt bevæpnede menn til aksjon mot det amerikanske konsulatet i Libyas nest største by Benghazi. Fire amerikanere ble drept i angrepet, blant dem landets Libya-ambassadør Chis Stevens. Det blodigste terrorangrepet mot amerikanske utenriksstasjoner skjedde 7. august 1998. Da slo al-Qaida til mot USAs ambassader i Kenya og Tanzania. I alt 224 mennesker ble drept i angrepene. I 2008 ble tre væpnede menn og tre tyrkiske politifolk drept i et angrep utenfor USAs konsulat i Istanbul. Eksplosjonen i Ankara skjedde på Hillary Clintons siste dag som USAs utenriksminister, skriver NTB. Mandag overtar John Kerry jobben.Tyrkia er NATO-medlem og har derfor et nært sikkerhetssamarbeid med USA og andre vestlige land. Clinton besøkte Tyrkia i august i fjor. Da ble USA og Tyrkia enige om å styrke samarbeidet om Tyrkias naboland Syria, som de siste to årene har vært herjet av borgerkrig. Tyrkia har dessuten i flere tiår kjempet mot kurdiske separatister i en konflikt som har kostet rundt 40.000 mennesker livet. Den siste tiden har det vært gjort forsøk på å få slutt på konflikten ved å bringe myndighetene og PKK-geriljaen til forhandlingsbordet. Det er foreløpig uklart hvem som står bak angrepet i Ankara.Ved den norske ambassaden i Ankara opplyser de at de ikke kjenner til eksplosjonen ved den amerikanske ambassaden annet enn at det er en nyhet de har fått med seg. De har verken sett eller hørt eksplosjonen. Avstanden mellom de to ambassadene er et par kilometer.
USAs konsulat i Istanbul ber amerikanere være forsiktige i Tyrkia etter angrepet på USAs ambassade i Ankara. Mannen som utløste bomben, mistenkes for å tilhøre en forbudt venstreorientert gruppe.